Selskapet ble etablert i desember 1939 under navnet Lyche Konvolutt AS. Opprinnelig startet det i 1928 som en konvoluttavdelig under bok- og papirhandelbedriften Harald Lyche & Co. med en konvoluttmaskin i Lyches produksjonslokaler på Bragernes i Drammen. Mot slutten av 1940-årene ble produksjonen for eksportsalg flyttet til leide lokaler eid av Grønvold Papirfabrikk på Grønvold. I 1960 innviet selskapet ny og moderne konvoluttfabrikk på Grønvold og all produksjon ble samlet der. På denne tiden hadde selskapet 180 ansatte, som produserte konvolutter som ble eksportert til flere verdensdeler, luftpostkonvolutter var den viktigste eksportartikkelen. På 1970-tallet produserte fabrikken inntil to millioner konvolutter daglig og i 1980-årene passerte den årlige kapasiteten 500 millioner konvolutter. I 1990-årene var det årlige papirforbruket på 6000 tonn. Bedriften hadde rundt år 2000, 130 ansatte.